張寺丞益齋
作者：蘇軾
朝代：宋

paragraphs: 張子作齋舍，而以益爲名。
吾聞諸夫子，求益非速成。
譬如遠遊客，日夜事征行。
今年適燕薊，明年走蠻荆。
東觀盡滄海，西涉渭與涇。
歸來閉戶坐，八方在軒庭。
又如學醫人，識病由飽更。
風雨晦明淫，跛躄瘖聾盲。
虛實在其脈，靜躁在其情。
榮枯在其色，壽夭在其形。
苟能閱千人，望見知死生。
爲學務日益，此言當自程。
爲道貴日損，此理在既盈。
願言書此詩，以爲益齋銘。